**Tehniline kirjeldus**

1. Hankemenetluse **„Avalik bussiliinivedu Viljandi maakonnas 2026-2034“** tulemusena sõlmitav hankeleping (avaliku teenindamise leping ehk ATL), hõlmab Euroopa Parlamendi ja nõukogu määruse (EÜ) nr 1370/2007 tähenduses sõitjate vedu ATL alusel Viljandi maakonna bussiliinidel riigihanke alusdokumentides ja selle lisades esitatud tingimustel, sh sõidupiletite müügi ja muude avaliku teenindamise kohustusega kaasnevate teenuste ning nende üle järelevalve teostamise korraldust.
2. ATL sõlmitakse tähtajaga 8 (kaheksa) aastat, millele eelneb ettevalmistusperiood kuni 12 kuud. ATL täitmise eelduslik algusaeg on 1.07.2026 ja eelduslik lõpptähtaeg on 30.06.2034.
3. ATL kohane eeldatav aastane veomaht on 3 247 426 kilomeetrit.
	1. Täpne liinikilomeetrite maht sõltub iga teenindusaasta konkreetsete nädalapäevade arvust, riiklike pühade sattumisest konkreetsetele nädalapäevadele ja võimalikest sõiduplaanide muudatustest.
	2. Liinide sõiduplaanides on liini põhiosa kilomeetrid, mida teenindatakse regulaarselt. Lisaks sellele on paljudel liinidel nõudeliinilõigud, mille teenindamine oleneb nõudluse esinemisest ning tegelik läbisõit kujuneb teenuse osutamise käigus. Iga liini sõiduplaanis on välja toodud konkreetse liini maht. Nõudeliinilõiguga liinide puhul on eraldi välja toodud liini põhiosa maht (teenindatakse regulaarselt) ja nõudeosa maht (teenindatakse vastavalt nõudlusele).
4. Tellijal on vastavalt ATL-s sätestatud tingimustele õigus ATL kehtivuse igal aastal ühepoolselt ATL objektiks olevat liiniläbisõitu võrreldes tehnilise kirjelduse punktis 3 toodud aastase eeldusliku liiniveomahuga suurendada või vähendada kuni 20%, sh liine sulgeda ja/või avada uusi liine.
5. Pakkumuse koostamise aluseks on riigihanke alusdokumendid, sealhulgas nõuded bussidele ning sõiduplaanid liiniveo kohta (Tehnilise kirjelduse lisa 1 - nõuded bussidele; Tehnilise kirjelduse lisa 5 - sõiduplaanid).
6. ATL täitmiseks peab olema pakkuja omandis, või tal peab olema võimalus muul õiguslikul alusel kasutada, tehnilise kirjelduse lisas 1nimetatud minimaalne kohustuslik arv busse, mis vastavad majandus- ja kommunikatsiooniministri 13.06.2011 määrusele nr 42 „Mootorsõiduki ja selle haagise tehnonõuded ning nõuded varustusele“ sätestatud nõuetele ning riigihanke alusdokumentides nõutud tehnilistele tingimustele, sh sõitjakohtade arvule. Pakkumuses esitab pakkuja vormil „Pakkumuse vorm 7 - busside loetelu“ ATL täitmiseks kasutatavate busside kohta koos tõenditega selle kohta, et eeltoodud vormil nimetatud hanketingimustele vastavad bussid on pakkuja omandis või muul õiguslikul alusel kasutuses hiljemalt 20 päeva enne ATL teenindamise eelduslikku algust ehk hiljemalt 10.06.2026.
7. Bussid, sh bussidele vedaja poolt paigaldatavad seadmed, peavad olema tellijale ülevaatuseks valmis Viljandi maakonnas hiljemalt **20 päeva** enne liiniveo algust. Pakkuja tagab, et hankelepingu täitmine toimub samade bussidega, mille kohta on pakkuja esitanud andmed pakkumuses. Kui ATL täitmise faasis soovib pakkuja asendada pakkumuses nimetatud bussid samaväärsetega või veomahtude muutumisel soovib vedaja rakendada lisabusse, kohustub pakkuja hiljemalt 20 päeva enne vastava bussi rakendamist ATL teenindamiseks esitama asendusbussi või lisabussi kohta andmed vastavalt vormil „Pakkumuse vorm 7 - busside loetelu“ koos dokumentidega, mis tõendavad, et ATL täitmiseks planeeritud buss on pakkuja omandis või muul õiguslikul alusel kasutuses ning samuti esitama bussi vähemalt 20 päeva enne ATL teenindamiseks rakendamist tellijale ülevaatuseks. Bussi rakendamine ATL teenindamiseks, sh pakkumuses nimetatud bussi asendamine või täiendava bussi lisamine ATL täitmiseks on lubatud üksnes tellija eelneval kirjalikul nõusolekul.

**Tehnilise kirjeldusel on järgnevad lisad:**

1. Tehnilise kirjelduse lisa 1 - nõuded bussidele;
2. Tehnilise kirjelduse lisa 2 - busside värvus ja kujundus;
3. Tehnilise kirjelduse lisa 3 - Viljandi linna graafika stiiliraamat;
4. Tehnilise kirjelduse lisa 4 - Viljandimaa ühtlustatud märgisüsteem;
5. Tehnilise kirjelduse lisa 5 - sõiduplaanid.